b'\n_START_ARTICLE_\nEkolo\xc5\xa1ko kmetijstvo\n_START_PARAGRAPH_\nEkolo\xc5\xa1ko kmetovanje je eden izmed odgovorov na ekolo\xc5\xa1ke probleme sodobnega sveta. Razlogi za ekolo\xc5\xa1ko kmetovanje so predvsem varna in zdrava hrana, varstvo okolja, skrb za dobro po\xc4\x8dutje \xc5\xbeivali in spodbujanje biotske raznovrstnosti. Ekolo\xc5\xa1ko kmetijstvo se osredoto\xc4\x8da na delo skupaj z naravo in ne proti njej._NEWLINE_V zadnjem \xc4\x8dasu se vse bolj ka\xc5\xbeejo pomanjkljivosti intenzivnega poljedelstva in \xc5\xbeivinoreje, ki prevladuje v razvitem svetu. Gre predvsem za ekolo\xc5\xa1ke probleme, ki jih povzro\xc4\x8da intenzivno kmetovanje. Prevelike koli\xc4\x8dine mineralnih gnojil in drugih kemikalij, ki jih uporabljajo v kmetijstvu onesna\xc5\xbeujejo reke in morja. V telesih vseh \xc5\xbeivih bitij je \xc4\x8dedalje ve\xc4\x8d pesticidov in njihova proizvodnja se \xc5\xa1e vedno pove\xc4\x8duje. Zaradi poru\xc5\xa1enega ravnote\xc5\xbeja je \xc5\xa1kodljivcev vedno ve\xc4\x8d. Tako pridelana hrana je biolo\xc5\xa1ko siroma\xc5\xa1nej\xc5\xa1a. V njej je manj vitaminov, mineralov in mikroelementov, kot jih \xc4\x8dlovek potrebuje._NEWLINE_V intenzivni \xc5\xbeivinoreji uporabljajo hormonske in kemi\xc4\x8dne dodatke s katerimi poizku\xc5\xa1ajo pri \xc5\xbeivalih \xc4\x8dim prej dose\xc4\x8di \xc4\x8dim ve\xc4\x8dji prirast mesa. Vsi pa z mesno in mle\xc4\x8dno prehrano preidejo tudi v \xc4\x8dlove\xc5\xa1ko telo._NEWLINE_Ekolo\xc5\xa1ko kmetovanje pomeni tudi na\xc4\x8din \xc5\xbeivljenja in mi\xc5\xa1ljenja. Vsako \xc5\xbeivilo se ocenjuje glede na okus, uporabnost in prehransko vrednost (kalorije, vitamini, minerali). Upo\xc5\xa1teva se tudi socialno-kulturne in ekolo\xc5\xa1ke vrednosti. Ekolo\xc5\xa1ka \xc5\xbeivila imajo visoko ekolo\xc5\xa1ko vrednost, saj ekolo\xc5\xa1ko kmetijstvo pazljivo ravna z naravnimi viri.\n_START_SECTION_\nEkolo\xc5\xa1ko kmetovanje v Sloveniji\n_START_PARAGRAPH_\nEkolo\xc5\xa1ko kmetovanje se v Sloveniji izvaja od 90. let prej\xc5\xa1njega stoletja. Leta 1999 je bila ustanovljena Zveza zdru\xc5\xbeenj ekolo\xc5\xa1kih kmetov Slovenije (ZZEKS). Kmetije, ki so vpisane v register ekolo\xc5\xa1kih kmetij, imajo certifikat, ki zagotavlja pristnost in neopore\xc4\x8dnost pridelkov. Podatki o ekolo\xc5\xa1kih kmetijah so dostopni tudi na spletni strani.\n_START_SECTION_\nEkolo\xc5\xa1ki certfikat\n_START_PARAGRAPH_\nS \xc5\xa1iritvijo ekolo\xc5\xa1kega kmetijstva se ve\xc4\x8da tudi zahtevnost in obseg dejavnosti kontrolnih organizacij. Kmetijski pridelek ali \xc5\xbeivilo je mogo\xc4\x8de ozna\xc4\x8diti kot ekolo\xc5\xa1ko, \xc4\x8de je zanj izdan certifikat. Pri prodaji pridelkov in \xc5\xbeivil z ozna\xc4\x8dbo ekolo\xc5\xa1ki mora biti certifikat na vpogled pri prodajalcu. Pogoji za pridobitev certifikata so opisani v \xc2\xbbPravilniku o ekolo\xc5\xa1ki pridelavi in predelavi kmetijskih pridelkov oziroma \xc5\xbeivil\xc2\xab._NEWLINE_Na\xc4\x8deloma so lahko vsi pridelki, ki so pridelani v skladu z minimalnimi zahtevami evropske regulative, v vseh dr\xc5\xbeavah \xc4\x8dlanicah EU ozna\xc4\x8deni kot \xc2\xbbekolo\xc5\xa1ki\xc2\xab\xc2\xa0brez dodatnega logotipa. Pomembna pa je navedba oznake ali \xc5\xa1ifre organizacije za kontrolo, ki je izdala certifikat za pridelek oz. \xc5\xbeivilo (SI-___- EKO). V mnogih dr\xc5\xbeavah \xc4\x8dlanicah EU je potreben tudi logotip nacionalne (lokalne) organizacije za kontrolo. Leta 2000 je bil predstavljen znak EU, ki naj bi poenostavil trgovanje ekolo\xc5\xa1kih pridelkov na mednarodnem trgu z namenom, da bi pove\xc4\x8dali verodostojnost in zagotovili bolj\xc5\xa1o identifikacijo teh izdelkov na trgu.\n_START_SECTION_\nPonudba ekolo\xc5\xa1kih izdelkov\n_START_PARAGRAPH_\nDanes lahko ekolo\xc5\xa1ka \xc5\xbeivila kupimo neposredno na ekolo\xc5\xa1kih kmetijah, na eko tr\xc5\xbenicah (v Ljubljani, Mariboru, Celju, Kranju, Tolminu in Novem mestu), v specializiranih trgovinah z zdravo prehrano in tudi v ve\xc4\x8djih trgovinskih verigah, ki na svojih policah tudi prodajajo ekolo\xc5\xa1ka \xc5\xbeivila. V Sloveniji je povpra\xc5\xa1evanje ve\xc4\x8dje od ponudbe, tako da veliko ekolo\xc5\xa1ke hrane tudi uvozimo. Cene ekolo\xc5\xa1kih \xc5\xbeivil so vi\xc5\xa1je od konvencionalnih predvsem zaradi tega, ker so donosi v rastlinski pridelavi ve\xc4\x8dinoma ni\xc5\xbeji, ni\xc5\xbeja pa je tudi prireja v \xc5\xbeivinoreji. Cilj slovenskega kmetijstva mora biti kakovost in varnost \xc5\xbeivil in skrb za naravno okolje. Ekolo\xc5\xa1ko kmetovanje daje najbolj\xc5\xa1e rezultate na vseh omenjenih podro\xc4\x8djih._NEWLINE_Izdelke iz ekolo\xc5\xa1ke pridelave lahko kupimo tudi v razli\xc4\x8dnih trgovinah, ki so se raz\xc5\xa1irile po Sloveniji. Veliko trgovin prodaja ekolo\xc5\xa1ke in druge izdelke, le redke pa prodajajo samo ekolo\xc5\xa1ke izdelke.'